google/wiki40b huggingface dataset:
Kompleksitetsklasse

Reduksjoner

Mange kompleksitetsklasser er definert ved bruk av reduksjoner. En reduksjon av et problem er å transformere problemet til et liknende problem. Uformelt sier man at problemet må være minst like vanskelig som et annet problem. Dette er svært nyttig for å finne ei løsning på ulike problemer. Hvis et problem X kan løses ved bruk av en algoritme for et problem Y, vil X ikke være et hardere problem enn Y og man sier dermed at X kan reduseres til Y. Det finnes mange ulike måter å gjøre reduksjoner på, men en av de mest brukte er polynomielltidsreduksjoner. 
Dette betyr at reduksjonen tar polynomiell tid, altså at det å transformere et gitt problem til et annet gjøres i polynomiell tid. Polynomielltidsreduksjoner brukes blant annet om man ønsker å vise at et gitt problem er NP-komplett. For eksempel problemet for å finne verdier som tilfredsstiller en boolsk formel (også kjent som SAT) er polynomielltidsreduserbart til delmengdesumproblemet, altså å finne talla i ei mengde som summerer opp til et gitt tall.
Et problem X kalles hardt for ei kompleksitetsklasse K hvis alle problemer i K kan reduseres til X. Med andre ord finnes det intet problem i K som er hardere enn X. En algoritme for X vil løse alle problemer i K. Reduksjonen det snakkes om fra problemene i K til X vil sjølsagt være avhengig av hvilke kompleksitetsklasser det snakkes om. I kompleksitetsklasser større enn P er det ofte snakk om polynomielltidsreduksjoner. Mengda av disse harde problemene for ei kompleksitetsklasse K får ofte navn. Et eksempel på dette er der de problemene som er hardt for NP. De kalles NP-hardt.
Hvis problemet X attpåtil er med i kompleksitetsklassa K, så kalles problemet komplett. Dette betyr da at X er et av de hardeste problemene i K. Ei mengde av slike harde problemer får ofte et eget navn. Et eksempel er NP-komplette problemer, som er alle de NP-harde problemene som er med i NP. I praksis vil en ofte prøve å redusere et problem til et NP-komplett problem for å vise at problemet ikke er løselig i polynomiell tid. Dette er da under antakelsa om at NP er forskjellig fra P, som fortsatt er et uløst problem kalt P=NP-problemet.
De umulige

De umulige er et musikkalbum med Sigvart Dagsland, utgitt i 1987.
Christian David

Christian David (født 17. februar 1692, død 3. februar 1751) var en tysk salmedikter, misjonær for Brødremenigheten og vekkelsespredikant. Han grunnla en Herrnhut-koloni i Sachsen og skrev deler av en salme som er med i Norsk Salmebok.
Expensive Typewriter

Expensive Typewriter var en teksteditor som kjørte på minidatamaskinen DEC PDP-1. Ettersom programmet kunne brukes på en IBM Selectric s skrivemaskin, en elektrisk skrivemaskin som ble lansert av IBM i 1961, blir det betraktet som verdens første tekstbehandlingsprogram. Programmet ble skrevet mellom 1961 og 1962 av Steve Piner og L. Peter Deutsch. I tråd med tidligere navngiving på editoren Colossal Typewriter, ble den kalt «Expensive Typewriter» fordi PDP-1 kostet mye penger.
Skritt i tåken

Fakta om filmen

Arbeidstitlene til filmen var Interruption, Rebound og Deadlock.
Flere personer var interessert i filmrettighetene til novellen. Rettighetshaverne solgte dem til Lubin, fordi de likte arbeidet han hadde gjort med Warwck Deepings roman Two Black Sheep i filmen Two Sinners fra 1935.
Patricia Medina ble vurdert til å spille rollen som Lily Watkins, og det var meningen at Robert Goldstein skulle produsere filmen.
Stewart Granger ble lånt ut av Metro-Goldwyn-Mayer for å spille mot hustruen Jean Simmons. De hadde senest spilt sammen i filmen Henrik VIII's datter fra 1953. Ekteparet ville gjerne gjøre en film i England og gikk med på å spille hovedrollene, dersom manuset ble omskrevet.  Under de daglige utfluktene til Shepperton Studios omskrev Granger og Lenore Coffee manuset.
Granger og Simmons holdt på å takke nei til å medvirke i filmen, da de fikk vite at Arthur Lubin skulle regissere den. Han var mest kjent for sine komedier med Abbott og Costello og det talende muldyret Francis.
Xenix

Xenix er en tidligere versjon av operativsystemet Unix for ulike former for mikrodatamaskiner. Systemet ble lansert den 25. august 1980 av Microsoft, og var basert på UNIX versjon 7 fra AT&T Bell Labs. Microsofts avtale med AT&T tillot ikke at systemet ble kalt UNIX, derfor Xenix som merkenavn.
Første utgave av Xenix var praktisk talt identisk med UNIX V7 fra Bell Labs, og tilgjengelig for PDP-11 baserte systemer. En portering til Zilog Z8001 ble tilgjengelig i 1981, til Intel 8086 i første kvartal 1982 og til Motorola 68000 i 1983. I mellomtiden var PDP-11 utgaven fjernet og kodebasen oppgradert til UNIX System III. Senere fulgte versjoner for Intel 80286 (1983), Intel 80386 (1987) og IBM System 9000 (en 68000-basert laboratorie-maskin). I forbindelse med porteringen til Intel 80386, ble kodebasen i Xenix oppgradert til System V.2 og versjonsnummeret for Xenix løftet til 5.0.
I 1982 inngikk Microsoft en avtale med Santa Cruz Operation (SCO) om videreutvikling og markedsføring av Xenix. Samarbeidet varte til 1987, da Microsoft solgte Xenix til SCO og samtidig tok 25 % eierandel i selskapet. Omtrent samtidig startet SCO en utfasing av Xenix til fordel for SCO UNIX (senere kalt SCO OpenServer), basert på UNIX System V.3.
Siste versjon av SCO Xenix var System V.2.3.4 for 386/IA32, lansert i 1991.
Fjære skole

Fjære skole lå i Grimstad kommune og er grunnskole med elever fra 1. til 10. trinn. Skolen ble opprettet fra 1. august 2005 ved at Vik skole og Fjære ungdomsskole ble slått sammen.
I tidligere Fjære kommune lå det også en skole som het Fjære skole.
Skolen er nå igjen delt, i Fjære undomsskole og Fjære barneskole.
Demochroa

Utseende

Store (gjerne ca. 30 millimeter), avlange, grønne praktbiller. Pronotum er mye smalere enn dekkvingene, som har opphøyde lengderibber og ofte et lyst tverrbånd i den bakerste delen.

Levevis

Som hos de fleste andre praktbiller utvikler larvene seg i død ved.

Utbredelse

Slekten er utbredt i Sørøst-Asia.
Knuten (vei)

Knuten er et veibyggverk i ved Ørjasæter i Opplendskedal i Geiranger i Møre og Romsdal. Det sto ferdig i 1882.
Knuten i Geiranger er en veikurve på 270°. Den ble konstruert for å redusere veistigningen, og krysser seg selv med en bru. Den er del av den gamle Geirangerveien fra 1889, og er i dag fremdeles kjørbar. Den ble tatt ut av bruk i 1970.
På verdensutstillingen i Paris 1900 fikk ingeniørene gullmedalje for konstruksjonen, med ordene: «Du giver et godt bilde av den storartede norske fjeldnatur».
Den nye Geirangerveien går forbi Knuten via en skjæring.
Sørmongolske språk

Sørmongolske språk, også kalt Indre mongolske språk, (mongolsk: ᠥᠪᠦᠷ ᠮᠣᠩᠭᠣᠯ ᠠᠶᠠᠯᠭᠣ Öbör mongγol ayalγu) er en undergruppe av mongolske språk. Sammen med tre andre undergrupper – chakarisk, vestmongolsk og østmongolsk, utgjør sørmongolsk de såkalte sentralmongolske språk.
Hryhorij Lakota

Prest

Hryhorij Lakota studerte teologi i Lemberg og ble presteviet i 1908. I 1911 promoverte han til doktorgraden i katolsk teologi ved Universitetet i Wien, med arbeidet Die Bedeutung der Bergpredigt bei Matthäus

Biskop

Den 10. februar 1926 ble han utnevnt til hjelpebiskop i det rutenske eparki Przemyśl og til titularbiskop av Daonium. Erkebiskop Andrej Sjeptitskij (Андрей Шептицький) av Lwów (Lviv) bispeviet ham den 16. mai 1926.

Sovjetisk fangenskap

Biskop Lakota ble den 9. juni 1946 tatt til fange av de sovjetiske makthaveres NKVD ( Folkekommissariatet for innenrikssaker, forløper til KGB) som annekterte den østlige del av Polen etter annen verdenskrig og dømt til ti års fengselsstraff. Bakgrynnen var Josef Stalins forehavende å utslette de katolske bysantinske (gresk-katolske) kirker i de områder som var blitt annektert. Hans fangenskap tok til i Abez nord i europeisk Russland, del av det omfattende leirkomplekset Vorkuta i nærheten av den nordrussiske by Vorkuta. I eksil i Vorkuta i Russland utmerket han seg ved sin store menneskelighet, sin ydmykhet og sitt ønske om å ta på seg det vanskeligste arbeidet og å gjøre de utålelige leveforholdene lettere for andre. Den 12. november 1950 døde biskop Lakota i denne arbeidsleiren. 
Pave Johannes Paul II erklærte i 2001 biskop Hryhorij Lakota og 24 andre martyrdøde som salige under hans pastoralbesøk i Ukraina. Deres felles minnedag ble bestemt til 2. april, som dødsdagen for den salige Mykolaj Tsjarnetskyj (Микола́й Чарне́цький).

Litterær rollemodell

Biskop Lakota og en annen ukrainsk katolsk biskop, Josyp Slipyj, ble inspirasjon til hovedskikkelsen Kiril Pavlovitsj Lakota i romanen The Shoes of the Fisherman (Fiskerens sko) av australieren Morris West, publisert i 1963. Skikkelsen blir valgt til pave. Den ble ved et sammentreff publisert 3. juni 1963, samme dagen pave Johannes XXIII døde og ble snart nr. 1 på The New York Times Best Seller List.
Lachaerus

Utseende

En middelsstor, sylindrisk, kamuflasjefarget trebukk. Forkroppen og dekkvingenes spiss er brune, dekkvingenes fremre del skittenhvite slik at arten kan ligne på fugleskitt. Antennene er noe kortere enn kroppen, særlig hos hannen er det fjerde leddet kraftig utvidet, tykt spoleformet. Pronotum er smalere mot roten, med en liten tann på sidene. Det har et blankt svart område i den bakre delen, dett er formet omtrent som en liggende "H". Dekkvingene er parallellsidige.

Utbredelse

Arten lever i det sørøstlige Brasil.
Kongelige biler i Danmark

Store Krone

«Store Krone» er den populære betegnelse for den eldste og fornemmeste av kongehusets biler, anskaffet av Frederik IX i 1958. Bilens populære betegnelse hentyder til dens nummerskilt, forsynt med en enkelt stor kongekrone.
Store Krone er en Rolls-Royce Silver Wraith, årgang 1958. Det er en syv-seters utgave, og det er den største av Silver Wraith-modellene, utstyrt med såvel servostyring som automatgir. Innvendig er bilen pyntet med blankpolert valnøttre og setene er trukket med lysegrått lær.
Modellen ble produsert i perioden fra omkring 1940 til 1959, og er som den største versjon forsynt med en sekssylindret rekkemotor på 4887 ccm med toppventil innsugning og sideventilt utstøtning. Topphastigheten angis til 190 km/t og bilen kan akselerere fra 0 til 100 km/t på 12,9 sekunder.
På tross av sin alder fremstår bilen alltid topptunet og velpolert. Den anvendes først og fremst under spesielle offisielle anledninger, hvor standsmessig transport foretrekkes. Etter 50 år i tjenesten hadde bilen således bare kjørt omkring 140000 km (tilsvarende knapt 8 km om dagen i gjennomsnitt).
Gnå

Gnå (norrønt Gná) er i norrøn mytologi ei åsynje som er budbringer for Frigg. Hun rir hesten Hovvarpne som kan løpe gjennom luft og vann. Både Gnå som Hovvarpne er bevitnet i Den yngre Edda, skrevet på 1200-tallet av Snorre Sturlason. Forskerteorier har spekulert på om Gnå er en form for «gudinne for fylde/fullhet», og som mulig beslektet med Feme/Fama i henholdsvis gresk og romersk mytologi. Hovvarpne og Odins hest Sleipner med sine åtte bein har blitt sitert som eksempler på oversanselige hester i norrøn mytologi.

Teorier

Rudolf Simek mener at den etymologien som Snorre presenterer i Gylvaginning for navnet Gnå ikke kan være korrekt, dog er det uklart hva navnet ellers kan bety, skjønt Gnå har blitt teoretisert etymologisk som en «gudinne for fylde/fullhet». John Lindow mener at ordvekslingen mellom Gnå og vanene «merkelig», og synes det er uklart hvorfor det var spesielt vaner som vitnet Gnå fly gjennom luften.
Den danske forskeren Ulla Loumand siterer Hovvarpne og Sleipner med de åtte bein som «utmerkede eksempler» på hester i norrøn mytologi som er i stand til «å formidle mellom jord og himmel, mellom Åsgard, Midgard og Utgard, og mellom verdener til dødelige menn og underverden.» Jacob Grimm foreslo på 1800-tallet at i motsetningen til Fama er ikke Gnå beskrevet med vinger, men heller er det Hovvarpne, som den bevingede hest Pegasus, som kan ha vært slektskapet til klassisk mytologi.
Plystrespråk

Plystrespråk er språk som stort sett baserer seg på kommunikasjon ved hjelp av plystring. Rundt om i verden finnes det cirka 60 mer eller mindre utvikla plystrespråk.  De fleste plystrespråkene finnes på Kanariøyene.

La Gomera

Innbyggere på La Gomera, en av Kanariøyene, bruker et plystrespråk kalt silbo gomero. Språket ble utviklet fordi terrenget på La Gomera var vanskelig å navigere i, og de trengte en måte å kommunisere på over lange avstander. Ved å plystre i forskjellige toneleier og kombinasjoner er det mulig å kommunisere på en avstand opp til tre kilometer. El silbo er tatt inn i som mesterverk av UNESCO.
Vulkanusasteroide

Vulkanusasteroidene er en hypotetisk asteroidepopulasjon mellom 0,08 og 0,21 AU fra solen, godt innenfor banen til Merkur. Navnet kommer fra den hypotetiske planeten Vulkanus.
Charles Dillon Perrine var den første til å foreslå at det fantes en vulkanuspopulasjon av asteroider. Til tross for mer enn 100 år med leting har man ennå ikke funnet noen vulkanusasteroider. NASA har gjennomført søk ved hjelp av F-18-fly og Black Brant-raketter. Letingen etter vulkanusasteroidene er svært vanskelig siden området ligger så nær sola. Dersom vulkanusasteroider eksisterer, kan de ikke være større enn 60 km i diameter siden tidligere søk ville ha funne større objekter.
Det er blitt spekulert i om vulkanasteroidene kan eksistere fordi området er gravitasjonelt stabilt, samt at den tungt kratrete overflaten til Merkur hinter til at det eksisterte en populasjon av vulkanusasteroider i det tidlige solsystemet.
Ifølge David Vokrouhlicky, Paolo Farinella og William F. Bottke, Jr. vil en eventuell populasjon etter som tiden har gått, enten ha slått ned i Merkur eller blitt dratt inn i solen på grunn av Jarkowski-effekten. De spekulerer likevel i at en mindre populasjon fremdeles kan eksistere.
Fremtidige søk etter vulkanusasteroider vil sannsynligvis bli gjort med små romteleskop som kan sjå svært nær solen. Indirekte bevis for vulkanusasteroider kan komme fra MESSENGER-sonden, som skal passere Merkur før den går inn i bane rundt planeten.
Antoinette Batumubwira

Fra flyktning til minister

Under borgerkrigen i landet bodde hun 11 år som flyktning i andre land, først i Sør-Afrika og deretter fra 2002 til 2005 i Finland. Hun bodde da i Vanda, som er naboby til Helsingfors og egentlig vokst sammen med den finske hovedstaden. I løpet av oppholdet der, lærte hun seg finsk på et fem måneders språk-kurs. Etter det hadde hun tre måneders praksisperiode og fikk så et engasjement som planlegger samme sted som hun hadde praksisperioden sin. I denne perioden gjennomførte hun et prosjekt om integrasjon av fremmedspråklige i den finske byen, noe som resulterte i rapporten The route towards integration: the share of every one, som ble publisert 30. september 2004. Få måneder etter at hun flyttet tilbake til hjemlandet i 2005, fikk hun tilbud om å overta som utenriksminister.

Besøk i Norge

8. og 9. februar 2007 var hun i Norge for å informere om situasjonen i Burundi, som i 2006 hadde store problemer med flom, og hvor FN har satt i gang et nødhjelpsprosjekt. I den forbindelse har Norge gitt 5 millioner kroner til nødhjelp. Under besøket møtte Batumubwira  representanter for norske organisasjoner som har aktiviteter i Burundi og Stortingets utenrikskomité. Hun holdt også et foredrag på Norsk utenrikspolitisk institutt (NUPI).
Vestre Aker Musikkorps

Vestre Aker Musikkorps (VAM) er et rent konsertkorps i Oslo med en janitsjarbesetning på cirka 50 musikere.
VAM har vært blant Norges beste korps i en årrekke, med blant annet tre norgesmestertitler og tre andreplasser i øverste divisjon i NM siden 1989.
VAM holder et høyt aktivitetsnivå og spiller ca. 10 konserter i året. Korpsets repertoar er svært variert med musikk fra norsk og internasjonal korpstradisjon, moderne originalskrevet musikk, transkripsjoner av orkesterverker, og lettere underholdningsmusikk.
Kunstnerisk leder siden 1. mars 2015 er John Philip Hannevik.
Eunanus

Utseende

Nokså små, brunlige, blanke skarabider. Kroppen kan være kledt med smale, lyse, hårlignende skjell. Hannen har påfallende lange lameller (blader) på antenneviften.

Levevis

Larvene lever i jorda av røtter, mens de voksne insektene kan finnes gnagende på blader. Disse billene flyr godt og er mest aktive om natten.

Utbredelse

Slekten lever i Argentina.
Joseph Bédier

Liv og virke

Bédier ble født i Paris, som sønn av Adolphe Bédier, en sakfører med opphav i Bretagne, og han tilbrakte barndommen i Réunion.
Bédier studerte under Gaston Paris, ble i 1889 professor i Fribourg, 1891 i Caen, 1893 i Paris samt i 1910 sin lærers etterfølger ved Collège de France. I 1921 etterfulgte han Edmond Rostand som leder av Académie française (Det franske akademi). 
Liksom Gaston Paris henga han seg til studiet av den franske middelalderdiktningen, og har forfattet flere viktige arbeider innenfor dette området, blant annet Les fabliaux (1898, 4. opplag i 1926) og Les légendes épiques (4 bind, 1908-13, ny omarbeidet utgave 1914-21). Moderne teorier om fabliaux og chansons de geste er basert på to av Bédiers studier. Bédier gjenoppvekket interessen for flere betydningsfull gammelfranske tekster, blant annet Le roman de Tristan et Iseut (1900), La chanson de Roland (1921), og Les fabliaux (1893). Hans Tristan et Iseut ble oversatt til kornisk av A. S. D. Smith, til engelsk av Hilaire Belloc og Paul Rosenfeld, og til tysk av Rudolf G. Binding. Den ble oversatt til svensk i 1902 av Mauritz Boheman. I Norge oversatte Sigmund Skard i 1929 verket til nynorsk.
Han studerte også samtidens litteraturhistorie, hvor av en del av resultatene ble samlet i verket Études critiques (1903). I tillegg fungerte han som utgiver og utga verket Remarques sur l'art d'éditer les anciens textes (1928), hvor han framsatte nye teorier i spørsmålet om redigeringsteknikk og tekstkritikk.
Bédier benyttet seg dagbøkene til tyske soldater av ulik rang (Kriegstagebücher) fra den første verdenskrig som en kilde for ulike artikler. De handlet om hva som han beskrev som grusomheter gjort mot den belgiske sivilbefolkningen og franske soldater. En del av dagbøkene ble holdt for militære grunner: for å gi daglige redegjørelser av troppebevegelser, ordrer, engasjement, tap og videre. Andre var av ren privat art. Fra disse satte Bédier sammen redegjørelser av trettiseks hendelser som han så på som seksuelle og sadistiske forbrytelser begått av tyske soldater.
Han ble valgt som utenlandsk æresmedlem av American Academy of Arts and Sciences i 1929.
Bédier døde i Le Grand-Serre, Frankrike.
Missouri Fur Company

Missouri Fur Company var et amerikansk pelshandelselskap som ble grunnlagt i St. Louis vinteren 1808-1809 på initiativ av Manuel Lisa.

Saint Louis Missouri Company 1808-1812

Selskapet som først gikk under navnet St. Louis Missouri Fur Company fikk som lederskap blant annet Jean Pierre Chouteau, William Clark, William Morrison og Andrew Henry. Det nye kompaniet kunne utnytte sine kontakter med guvernør Meriwether Lewis for å få regjeringskontrakt for elvetransporter. Man bygde også fort som baser for sin virksomhet langs Missouri River og Platte River. Under Andrew Henrys ledelse utsendte kompaniet også ekspedisjoner til Rocky Mountains. 
Idéen bak Manuel Lisas selskap var å selv utruste og utsende pelsjegere, i stedet for å bygge på handel med indianerne. Lisa så nemlig at prærieindianerne og indianerne i Rocky Mountains fremfor alt var blitt jaktende hestefolk, som ikke var intresserte i å bedrive beverfangst. 1812 års krig skapte problemer for St. Louis Missouri Fur Company og selskapet ble oppløst i 1812.

Missouri Company 1819-1824

Manuel Lisa opprettet i 1819 et nytt selskap med damme eiere under navnet Missouri Fur Company.  Etter Lisas død i 1820 ble det reorganisert tril tross for vanskeligheter med kapitalforsørgingen. Konkurranse med andre pelshandelsselskaper, blant annet fra Andrew Henrys Rocky Mountain Fur Company, skadet lønnsomheten. I 1823 ble en av selskapets ekspedisjoner overfalt av svartfotsindianere, og deres feller, hester og pelsverk stjålne. Det økonomiske tapet førte til at selskapet ble likvidert i 1824.
Vaejovidae

Utseende

Middelsstore, slanke, ofte gulbrune skorpioner med ganske kraftige pedipalper (klør).

Levevis

I utbredelsesområdet kan medlemmer av denne familien finnes i de fleste habitater opp til tregrensa, men de er mest vanlige i ørken og halvørken. Noen arter lever i huler.

Farlige arter

Vaejovidae er kjent for å være kvikke, og noen av artene kan virke aggressive. Medlemmene av denne familien har til dels svært smertefulle stikk, men det er ikke kjent at disse er farlige.

Utbredelse

Familien finnes bare i Nord- og Mellom-Amerika, fra det sørvestlige Canada i nord til Guatemala i sør.
Master Sword

Master Sword er kjent som hovedsverdet i The Legend of Zelda og brukes av hovedrollen, Link.
Sverdet blir brukt i Ocarina of Time, The Wind Waker, A Link To The Past, Oracle Of Ages, Oracle Of Seasons, Skyward Sword, Twilight Princess og Breath of the Wild. Det blir oftest trukket fra en pedestal etter at man har kommet så og så langt i spillet.
Fylkesvei 3464

Fylkesvei 3464 går mellom Bergendal og Gjeving kai i Tvedestrand kommune. Veien er 2,2 km lang.
Frem til 2019 hadde veien betegnelsen Fylkesvei 102.
Byneset Idrettslag

Fotball

Byneset har i 2019 14 lag fra ungdomsfotballen og opp til senior i tillegg til gutte- og jentelag på de fleste årskull i barnefotballen.
Seniorlaget for herrer spiller i 2019 i 5.divisjon avdeling 3 og OBOS-cup pulje 2. Laget er ledet av Ketil Olsen og Geir Ove Aune.
Landslaget Fysisk Fostring i Skolen

Landslaget Fysisk Fostring i Skolen (LFF) er en interesseorganisasjon for lærere i faget kroppsøving. Organisasjonen ble opprettet i 1922. LFF er en sammenslutning av to tidligere organisasjoner: Landsrådet Fysisk Fostring i Skolen (start 1922) og Landslaget Kroppsøving og Idrett i Skolen (start 1964). Sammenslutningen fant sted i februar 1983.
LFF er utgiver av fagtidsskriftet Kroppsøving.
LFF står bak flere kurs og seminarer, der Landskonferanser for kroppsøvingslærere, skoleledere og skoleeiere er de største. Idrettsfagseminar for Norges videregående skoler med Utdanningsprogram for idrettsfag er et årlig arrangement.
Høsten 2015 opphørte LFF. Årsaken var manglende tilskudd fra myndighetene.
Kungspilen

Kungspilen var et EU-prosjekt mellom Hedmark fylkeskommune og Värmlands län for opprettelse av togforbindelse mellom Kongsvinger/Årnes og Charlottenberg/Karlstad. Togene startet å gå i 1999 til prosjektet ble avsluttet 31. desember 2003.
Roger B. Chaffee

Hedersbevisninger etter sin død

Grissom ble tildelt «the Congressional Space Medal of Honor» og medaljen «Purple Heart» etter sin død.
Chaffee-krateret på Månen er oppkalt i hans minne.
27. januar 2004 bestemte NASA seg så for å minne mannskapet på Apollo 1, ved å navngi tre fjell nord for «Columbia Memorial Station» for Apollo 1 Hills. Hver av astronautene fikk oppkalt et fjell etter seg: Grissom Hill, Chaffee Hill og White Hill. IAU har ennå ikke offisielt bekreftet navnene på disse fjellene etter navnene på astronautene.
Hot Art

Priser og æresbevisninger

Hot Art mottok «Arthur Ellis Award» 2012 for «Best Crime Nonfiction» (beste sakprosakrim). Boken mottok også «Edna Staebler Award for Creative Non-Fiction» i 2012.
Bam's Unholy Union

Bam's Unholy Union er en amerikansk dokusåpe, som ble sendt på MTV. Serien følger Bam Margera og forloveden Missy Rothstein i planleggingen fram til bryllupet (som fant sted 3. februar 2007). I tillegg til Margera og Rothstein, var flere av CKYs medlemmer også med i serien.
Litlmolla

Litlmolla er ei øy i Vågan kommune i Nordland. Øya ligger øst for Svolvær, mellom Stormolla og Skrova. Den har et areal på 10 km². Høyeste punkt på øya er Nonstinden på 543 moh. Øya har tidligere vært bebodd, men den er i dag for lengst fraflyttet.
Ingram de Umfraville

Ingram de Umfraville (død ca. 1325) var en skotsk adelsmann som spilte en spesielt brokete rolle i den skotske uavhengighetskrig.
I 1284 sluttet han seg til andre skotske adelsmennene som anerkjente Margaret «Jomfruen av Norge» som arving til Alexander III.
Han var Vokter av Skottland i en kort periode, kjempet på engelsk side i slaget ved Bannockburn, ble forlikt med kong Robert I av Skottland, men vendte tilslutt tilbake til England.